钦定古今图书集成/历象汇编/乾象典/第062卷
## 钦定古今图书集成/历象汇编/乾象典/第062卷

| 钦定古今图书集成 历象汇编 第六十二卷 |

| |

钦定古今图书集成历象汇编乾象典

第六十二卷目录

星辰部杂录二

星辰部外编一

乾象典第六十二卷

《明会典》仪卫：“木星”旗一面，青质，织木星一及木字；火
星旗一面，赤质，织火星一及火字；“土”星旗一面，黄质，
织土星一及土字；金星旗一面，白质，织金星一及金
字；水星旗一面，黑质，织水星一及水字；角星旗一面，
织角宿二及“角”字。自此至轸宿旗皆青质，亢星旗一
面，织亢宿四及“亢”字；氐宿旗一面，织氐宿四及“氐”字；
房宿旗一面，织房宿四，钩连二小星在旁及“房”字；心
宿旗一面，织心宿三及“心”字；尾宿旗一面，织尾宿九
神宫小星一及“尾”字；箕宿旗一面，织箕宿四及“箕”字；
斗宿旗一面，织斗宿六及“斗”字；牛宿旗一面，织牛宿
六及“牛”字；女宿旗一面，织女宿四及“女”字；虚宿旗一
面，织虚宿二及“虚”字；危宿旗一面，织危宿三及“危”字；
坟墓四星在下；室宿旗一面，织室宿二及“室”字；离宫
六星在旁；壁宿旗一面，织壁宿二及“壁”字；奎宿旗一
面，织奎宿十六及“奎”字；娄宿旗一面，织娄宿三及“娄”
字；胃宿旗一面，织胃宿三及“胃”字；昴宿旗一面，织昴
宿七及“昴”字；毕宿旗一面，织毕宿八及“毕”字；附耳一
星在旁；觜宿旗一面，织觜宿三及“觜”字；参宿旗一面，
织参宿七及“参”字；玉井四小星在足，下伐三星在内；
井宿旗一面，织井宿八及“井”字；钺一星在旁；鬼宿旗
一面，织鬼宿四及积尸气一并“鬼”字；柳宿旗一面，织
柳宿八及“柳”字；星宿旗一面，织星宿七及“星”字；张宿
旗一面，织张宿六及“张”字；翼宿旗一面，织翼宿二十
二及“翼”字。轸宿旗一面，织轸宿四、及“轸”字。长沙一星
在中。左右辖二星在旁。北斗旗一面，黑质，三边，黄襕
黑腰，火焰间彩脚旗，织北斗星七、及“北斗”二字。辅星
一在旁。

《御龙子集》：“三垣其以形乎？四维其象乎？形存而神以
寓乎，象存而气以贯乎，占天者何？亦时中耶？”

《十二象》《二十八禽》之说，其起一人乎？其《谶纬》之凿天
乎？郑之侨未之闻，邹衍亦未之闻。

《四维》以龙凤龟虎象，古矣。龙则为虎、为兔为龙，凤则
为蛇、为马为羊；虎则为猴、为鸡为狗；龟则为猪、为鼠
为牛类耶？若虎与豹邻，兔与狐貉邻，龙与蛟邻，蛇与
蚓邻，马与獐鹿邻，羊与犴邻，猴与猿邻，鸡与雉乌邻，
狗与狼邻，猪与㺄邻，鼠与蝠鷃邻，牛与獬邻，类矣。从
其方耶？

七曜旧矣，《四馀》其何昉乎？罗计，黄白道之交路也，日
月集之，故相掩。世谓罗计为“黑煞”，是食二曜，诬天耶？
元枵、“娵訾”之名，其起中古乎？尧之授时无有也，后之
双女，磨蝎愈下矣。

《析木》天津之起乎？由箕尾而井鬼，横亘紫微之傍，有
川流之象焉。实沈岂其尾闾耶？《天汉》天之瑕哉！纯
阳之夹滞阴耶？一缕之杂，为章于天，不杂不章，阴阳
之自然乎？傅说、王良、造父因人以命星耶？因星以命
人耶？蒙庄、甘石互袭而为之耶？

宿度广狭，其谁疆之耶？井斗何德，而觜鬼何拙耶？后
世何恶，而更夺乎觜耶？

“《经》星分野”无四夷，九州之外，复有九州乎？有则地广
而天狭。

“日月群星之主耶？”日月二星，何为乎其甘石之强名
耶？

“北斗之侧有大理”，“紫微之垣又有大理，天其慎重刑
狱耶。”

一司空也。奎轸两见，一将军也。娄氐两见，一天田也。
“角牛两见，民力、民命、民食”，固天所重乎？

紫微之有《天棓》也，太微之有《郎将》也，天市之有《车肆》
也，一也。天之备《不虞》也，周哉！

“紫微之二枢，角宿之一衡”，其得斗之一体乎？气分而
用小。

枝山前闻下洋兵邓老谓予言：“向历诸国，唯地上之
物有异耳。其天象大小、远近、显晦之类，虽远国视之，
一切与中国无异。”予因此，益知旧以二十八舍分隶
中国之九州者为谬也。

《丹铅总录》：“《尚书》：星有好风，星有好雨。”古注云：“箕星，东
方宿也，东木克北土，以土为妻，雨，土也，土好雨，故箕
星从妻所好而多雨也。毕，西方宿也，西金克东木，以
木为妻，木，风也，木好风，故毕星从妻所好而多风也。
由此推之，则北宫好燠，南宫好旸，中央四季好寒，皆
以所克为妻，而从妻所好也。”予一日偶述此义，座有善谑者应声曰：“天上星宿，亦怕老婆乎？”满堂皆大笑。
又曰：“雷电在室南，霹雳在雷电南，云雨在霹雳南，土
工吏在壁西南。”盖雷公、电姥、云将、雨师与夫霹雳斧
吏，皆北方水府之精，而娵訾为天门，故其神栖焉，室
不得而司之也。

《石氏》云：“东宫青帝，其精苍龙，为七宿，其象有角、有亢、
有氐、有房、有星、有尾、有箕，氐、胸、房、腹，箕所粪也。司春、
司木、司东岳，司东方，司鳞虫三百六十。北方黑帝，其
精元武，为七宿。斗有龙蛇蟠结之象。牛，蛇象，女龟象，
虚、危、壁，皆龟蛇蟠虬之象。司冬、司水司北岳，司北方，
司介虫三百六十。西方北帝，其精白虎，为七宿。奎象”
白虎，娄、胃、昴、虎，三子也；毕象虎觜，参象麟，觜首参身
也。司秋、司金、司西岳，司西海，司西方毛虫三百六十。
南方赤帝，其精朱鸟为七宿：井、首、鬼目、柳、喙、星、颈、张、
嗉、翼、翮、轸、尾；司夏、司火、司南岳，司南海，司南方羽虫
三百六十。《左传》《史记天官书》“喙”作“咮”，咮张即柳、张两
星之间也。《隋志》喙作“注”，又有“注张”之文，或讹为注张，
皆本于石氏“柳为鸟喙”之说。王奕曰：“朱鸟其以羽虫
之长称乎，而曰鹑首鹑尾，何也？”师旷《禽经》，“青凤谓之
鹖，赤凤谓之鹑，白凤谓之鹔，紫凤谓之𬸦。”盖凤生于
丹穴，鹑凤之赤者，故南方取象焉。考之《月令》：“夏，其虫
羽。”凤羽之长，故南方之宿为朱鸟。吴兴沈氏以朱鸟
为丹鹑，岂知四兽皆虫之长也，鹑之微何预？

余尝疑天有五行，星有五纬，地有五岳，人有五事，而
二十八宿何独无中央之宿也？后观石氏《星经》云：“中
宫黄帝，其精黄龙为轩辕，首枕星张，尾挂柳井，体映
三台，司四季，司中岳、司中土、黄河、江、汉、淮、济之水，司
黄帝之子孙，司倮虫”三百六十，则固有所谓中宿矣。
又按张衡《灵宪》：“苍龙连蜷于左，白虎猛据于右，朱雀
奋翼于前，灵龟圈眷于后，轩辕黄龙于中。”则是轩辕
一星与苍龙、白虎、朱雀、元武四兽为五矣。世之言星
者，惟知四兽，而不知黄龙，是求之未尽也。亦犹民俗
惟知四时，而不知夏之后有土位。《素问》所谓长夏月
而在张宿之分野取火，季夏取槐檀之火也。轩辕本
市垣之星，今所谓中央五时分为土德。寄王鹑火，亦
由是也。张衡又云：“轩辕如龙之体，主雷雨之神，后宫
之象焉。”阴阳交合，盛为雷，激为电，和为雨，怒为风，乱
为雾，凝为霜，散为露，聚为云，立为虹蜺，离为背矞，分
为抱珥。此十四变，皆轩辕主之，亦犹土之无定位，而
金木水火赖以成与。

甘氏曰：“日一星在房之西，氐之东。日者，阳精之宗也，
为鸡二足，为乌三足，鸡在日中而乌之精为星，以司
太阳之行度，日生于东，故于是位焉。月一星在昴毕
间，故昴毕之间为天街，黄道之所经也。月者阴精之
宗也，为兔四足，为蟾蜍三足，兔在月中，而蟾蜍之精
为星，以司太阴之行度，月生于西，故于是在焉。日精
在氐房，月精在毕、昴，自司其行度，而氐房、昴、毕，乃黄
道之所经，不得而司之。”

刘昼《新论》云：“微子感牵牛星，颜渊感中台星，张良感
弧星，樊哙感狼星。”其说皆出谶纬。

薛应旗《江郎山志》：“覰星山，高一百八十丈，岿然为众
山之宗。登其巅，白日可睹星辰。”

见闻搜玉，“二十八宿，分属十有二州，星家相传若此，
然求其说而难通。夫天常运而不息，地一成而无变，
以至动求合，至静未易以齐”，此其难通者一也。若以
为形象所主，必有相当气类之应，乃出自然，不应各
有八度之限。况天之一度，当地之二千九百馀里，则
天大而地小，尤碍吻合。此其难通者二也。且以舆地
言之，闽、粤、交、广通谓之“扬州”，实当中国之半；而分星
所属止此，此又地广而天狭矣。此其难通者三也。姑
记所疑以俟。

《赵云洲》云：“凡遇戊午、己未日，必变雨，或遇亢、毕二宿
直日则可免，馀宿不能免。”

戏瑕：“三公象五岳，九卿法河海，三公象三台，九卿法
北斗。”《春秋汉含孳》载此。今世独尚书称北斗，外藩诸
侯得称四岳，与古异矣。

《退朝录》：秘府书画，予尽得观之。有“梁令瓒《二十八宿
真形图》。”

《芥隐笔记》：《三辅黄图》：长安故城，城南为南斗形，城北
为北斗形，故号斗城。何逊《咸阳诗》云：“城斗疑连汉。”老
杜“秦城近斗杓”，秦城北斗边。北斗故临城，而秦中诗：
“‘春城依北斗，郢树发南枝’。乃秦城耳。刘梦得《望赋》亦
云：‘城依斗兮阑干’。”

东坡诗：“斯人乃德星，遣出虚危间。”用乐天“德星降人
福，时雨助岁功”，“福似岁星移”，望如时雨至意。

《农田馀话》：“古历五星皆顺行，至秦始有金火之逆。汉
初测候五星皆有逆。故班氏谓周之末造，人纪不修，
师旅数起，五纬如失常矣。”

脉望《灵宝经》云：“七日七夜，诸天日月星宿，一时停轮。”
此皆以神气凝集，阴阳混合于空洞之中，目不瞬，心
寂定为是《金台纪闻》：北人验时，以天明三星入地，为河冻之候。
正月丙寅冬至，在十一月二十八日，都下寒最迟，而
河亦迟冻。是月望日，与诸吉士早朝共试观之，黎明
三星正入地，而河冰亦适合云。

水《南翰记》：“古法凿井者，先贮盆水数十，置所欲凿之
地，夜视盆中有大星异众者，凿之，必得甘泉。”

《滇行纪略》：滇南日月与星，比别处倍大而更明。
《群碎录》：天田星为灵，在辰位，故农字从辰。

三垣二十八宿，中外宫计二百八十三座，一千五百
六十五星，皆守常位，是谓星

“云梦。”《药溪谈天》：官钺北北河、南南河、两河，天阙间为
关梁。盖北河、南河皆星名，各三星。而《正义》又曰：“阙丘
二星，在河南。天子之双阙，诸侯之两观，亦象魏县书
之府。”予谓黄河应天汉，而洛京之南为伊阙。伊阙，古
所谓阙塞，盖双阙也。老杜《龙门奉先寺》诗：“天阙象纬
逼，云卧衣裳冷。”盖谓伊阙应天阙云尔，而解者忽漫
不详。“云卧”者，伊阳之北山，即鸣皋之派，长殆百里，如
云卧然。龙门南直卧云或云然。老杜精核，按《天官地
纪》而命辞，恐非漫拈语。

《田家五行》谚云：“一个星，保夜晴。”此言雨后天阴，但见
一两星，此夜必晴。

星光闪铄不定，主有风。

“夏夜见星密”，主热。

《帝城景物略》：小儿遗溺者，夜向参星叩首曰：“参儿辰
儿。可怜溺床人。”儿见流火则啐之，曰：“贼星。”夜不以小
儿女衣置星月下，曰：“女怕花星照，儿怕贼星照。”
王立程《天台山记》：天台山去郡治一百五十里，志称：
华顶高八千丈，复嶂重列，如张帆翠涛中上参台宿，
故名。

华顶矗万山间，独表于诸峰。他山如莲花瓣附之，亦
云上应华盖。

李之椿《太华山记》：“水帘洞贯二十八潭，应二十八宿。”
《遵生八笺月令》云：“元日进椒柏酒。”椒是玉衡星精，柏
是仙药。二物酿酒是早，自幼起进长。

《太清草本方》云：“槐子乃虚星之精，是月上巳日采而
吞之，每服二十一粒，去百病，长生通神。”

八月四日，以彩丝就北辰星下，祝求《长命》。

《日知录》：《晋书天文志》：“虚二星，冢宰之官也，主北方邑
居、庙堂祭祀祝祷事，又主死丧哭淔。”按此“冢宰”当作
“冢人。”又曰：“轸四星，主冢宰辅臣也。”则《周官》之冢宰矣。
〈注〉或以《公羊传》“宰上之木拱矣”，则墓亦可称为宰。
《汉书艺文志》：《海中星占验》十二卷，《海中五星经杂事》
二十二卷，《海中五星顺逆》二十八卷，《海中二十八宿
国分》二十八卷，《海中二十八宿臣分》二十八卷，《海中
日月彗虹杂占》十八卷。海中者，中国也。故《天文志》曰：
“甲乙海外，日月不占。”盖！天象所临者广，而二十八宿
专主中国，故曰“海中二十八宿。”今天官家所传星名，
皆起于甘、石。如郎将、羽林，三代以下之官；左更、右更，
三代以下之爵；王良、造父，三代以下之人；巴、蜀、河间，
三代以下之国，春秋时无此名也。

三代以上，人人皆知天文。“七月流火”，农夫之辞也：“三
星在天”，妇人之语也：“月离于毕”，戍卒之作也：“龙尾伏
晨”，儿童之谣也。后世文人学士，有问之而茫然不知
者矣。若历法，则古人不及近代之密。

今人所奉魁星，不知始自何年。以奎为文章之府，故
立庙祀之。乃不能像奎，而改奎为“魁”，又不能像魁而
取之。字形为鬼，举足而起其斗。不知奎为北方元武
七宿之一，魁为北斗之第一星，所主不同，而二字之
音亦异。今以文而祀，乃不于奎而于魁，宜乎今之应
试而获中者，皆不识字之人与！

《诸城县志》：“七月七夕，各家妇女皆具瓜果香饵，拜织
女乞巧。俗谓是日织女将嫁，牵牛哭，泪多成雨。”
《英德县志》：“七夕女星傍有小女星，妇女于是夜静俟
焚香修供，得好颜色。”

《潮州府志》：“七夕燕集多用龙眼，谓之结星。”

《竹书纪年》：洪水既平，归功于舜，将以天下禅之。乃洁
斋，修坛场于河洛，择良日，率舜等升首山，遵河渚，有
五老游焉，盖五星之精也。相谓曰：“河图将来告帝，以
期知我者。”重瞳黄姚，五老因飞为流星，上入昴。
《春秋合诚图》天皇大帝北辰星也。舍元秉阳，舒精吐
光，居紫宫中，制御四方，冠有五釆文。

《风俗通》：“织女七夕当渡河，使鹊为桥。”

《续齐谐记》：桂阳城武丁有仙道，常在人间，忽谓其弟曰：“七月七日织女当渡河，诸仙悉还宫，吾向已被召，
不得停，与尔别矣。”弟问曰：“织女何事渡河去当何还？”
答曰：“织女暂诣牵牛，吾复三年当还。”明日失武丁，至
今云织女嫁牵牛。

《荆楚岁时记》：“七月七日为牵牛织女聚会之夜。”〈注〉按
戴德《夏小正》云：“是月织女东向。”盖言星也。《春秋运斗
枢》云：“牵牛，神名略。”《石氏星经》云：“牵牛名天关。”《佐助期》
云：“织女，神名收阴。”《史记天官书》云：“是天帝外孙。”傅元
《拟天问》云：“七月七日，牵牛、织女会天河。”此则其事也。
河鼓、黄姑、牵牛也，皆语之转。

《神仙感遇传》：郭子仪初从军至银州，日暮将宿，忽见
左右皆有赤光，仰视空中，见辎軿车绣幄中有一美
女，坐床垂足自天而下，子仪拜祝云：“今七月七日必
是织女降临，愿赐长寿富贵。”女笑曰：“大富贵亦寿考。”
言讫，冉冉升天，犹正视子仪，良久而隐。子仪后立功
贵盛，拜太尉尚书令尚父，年九十。

吉凶时日善恶宿。《经序分定宿直品第一》：“天地初
建，寒暑之精，化为日月，乌兔抗衡，生成万物。分宿设
宫，管标群品。日理阳位，从星宿顺行，取张、翼、轸、角、亢、
氐、房、心、尾、箕、斗、牛、女等一十三宿，迄至虚宿之家，恰
当子地之中，分为六宫也。但日月天子，俱以五星臣
佐，而日光焰猛，物类相感，以阳兽师子为宫神也。月
光清凉，而物类相感”，以阴虫巨蟹为宫神也。又“日性
刚义，月性柔惠，义以济下，惠以及臣。”而日月亦各以
神宫均赐五星，以速至迟，即辰星、太白、荧惑、岁镇，排
为次第，行度缓急，于斯彰焉。凡十二宫，即七曜之躔
次，历示祸福，经纬灾祥。又诸宫各有神形，以彰宫之
象也。又一宫配管列宿九足，而一切庶类相感。月广
五十由旬，得系命以求吉凶，大体属于日月。日广五
十一由旬；风精太白，广十由旬；空精岁星，广九由旬；
月精辰宿，广八由旬；火精荧惑，广七由旬；日精土星，
广六由旬。“星最小者，广一俱卢舍。日宫下面玻璃之
宝，火精之质也，温舒能照万物。月宫下面琉璃之宝，
清凉能照万物。日月诸曜，众生业置干空中，乘风而
止，当须弥之半，逾健陀罗之上，运行于二十七宿十
二宫焉。宫宿之分，今具说之，更为图书耳。”

第一星，四足张、四足翼、一足，太阳位焉。其神如师子，
故名“师子宫”，主加得财事。若人生属此宫者，法合足
精神，富贵孝顺，合掌握军旅之任也。

第二翼、三足、轸四足、角二足，辰星位焉，其神如女，故
名“女宫”，主妻妾妇人之事。若人生属此宫者，法合难
得，心腹多男女足钱财、高识，故合掌宫房之任。
第三角：二足、亢四足、氐三足，太白位焉，其神如秤，故
名“秤宫”，主宝库之事。若人生属此宫者，法合心直，平
正、信敬多财，合掌库藏之任。

第四氐一足、房四足、心四足，荧惑位焉，其神如蝎，故
名“蝎宫”，主多病克禁分之事。若人生属此宫者，法合
饶病薄相恶，心事妒忌，合掌病患之任。
第五尾四足、箕四足、斗一足，岁星位焉，其神如弓，故
名号“弓宫”，主喜庆得财之事。若人生属此宫者，法合
多计策，足心谋，合掌将相之任。

第六斗，三足女，四足虚，二足，镇星位焉。其神如摩竭，
故名“摩竭宫。”主𩰚争之事。若人生属此宫者，法合心
麤五逆不敬，妻合掌刑杀之任。〈右已上六位总属太阳分已下六位总太
阴分〉

第七虚二足。危四足。室三足，镇星位焉。其神如瓶，故
名瓶宫，主胜彊之事。若人生属此宫者，法合好行忠
信，足学问富饶。合掌学馆之任。

第八室一足，壁四足，奎四足，岁星位焉，其神如鱼，故
名“鱼宫”，主加官受职之事。若人生属此宫者，法合作
将相无失，脱有学问，富贵忠直，合掌吏相之任。
第九娄四足，胃四足，昴一足，荧惑位焉，其神如羊，故
名“羊宫”，主有景行之事。若人生属此宫者，法合多福
德长寿，又能忍辱，合掌厨膳之任。

第十，昴三足，毕四足，觜二足，太白位焉，其神如牛，故
名“牛宫”，主四足畜牧之事。若人生属此宫者，法合有
福德，足亲友长寿，得人贵敬，合掌马厩之任。
第十一：觜二足，参四足，井三足，辰星位焉，其神如夫
妻，故名“淫宫”，主胎妊子孙之事。若人生属此宫者，法
合多妻妾，得人爱敬，合掌户钥之任。

第十二井，一足鬼、四足柳、四足，太阴位焉，其神如蟹，
故名“蟹宫”，主官府、口舌之事。若人生属此宫者，法合
恶性、欺诳、聪明而短命，合掌刑狱讼之任。

上古白《博叉》。二月春分朔。于时曜躔娄宿尊齐景正
月中气和。庶物渐荣一切增长。梵天欢喜命为岁元。
〈景风曰唐建寅为岁初天竺建卯为岁首然则唐今皆以正月二三四至于十二则天竺皆据白月十五
日夜太阴所在宿为月故呼建卯为角月建辰为氐月则但呼角氐心箕之月亦不论若建辰及正二三
月也此东西二之异义学者先宜晓之今又一一详表如左也〉
《角月》：〈景风曰唐之二月也斗建卯位之辰也〉

氐：月：〈景风曰唐之三月也斗建辰位之辰也〉

《心月》：〈景风曰唐之四月也斗建巳位之辰也〉箕：月：〈景风曰唐之五月也斗建午位之辰也〉

女：月：〈景风曰唐之六月也斗建未位之辰也〉

室月：〈景风曰唐之七月也斗建申位之辰也〉

娄月：〈景风曰唐之八月也斗建酉位之辰也〉

昴：月：〈景风曰唐之九月也斗建戌位之辰也〉

觜月：〈景风曰唐之十月也斗建亥位之辰也〉

鬼月：〈景风曰唐之十一月也斗建子位之辰也〉
星、月：〈景风曰唐之十二月也斗建丑位之辰也〉
翼月。〈景风曰唐之正月也斗建寅位之辰也〉

〈新演如左景风曰其梵本初翻学言隐密唐之迷惑不晓其由若非久习致功卒难行用今请演旧为新
取年月日列为立成之前更为月建十二辰图参之以宫名会之以宿次然后晓然可观义理不隐庶当
代高才知此意也〉

《唐月建之图》每十二月日数。

〈正月　二月　三月　四月　五月　六月　七月　八月　九月　十月　十一月　十二月〉

一日：　　　“虚室，奎胃毕参鬼星，翼角氐心。”

二日：　　　“危壁、娄、昴、觜、井、柳、张、轸、亢、房、尾。”

三日：　　　“室奎胃毕参鬼星翼角氐心箕。”

四日：　　　“壁娄昴觜井柳张轸亢房尾斗。”

五日：　　　“奎胃毕参鬼星，翼角氐心箕牛。”

六日：　　　“娄昴觜井柳张轸亢房尾斗女。”

七日：　　　“胃毕参鬼星，翼角氐心箕牛虚。”

八日：　　　“昴觜井柳张轸亢房尾斗女危。”

九日：　　　“毕参鬼星，翼角氐心箕牛虚室。”

十日：　　　觜井柳张轸亢房尾斗女危壁。

十一日：　　“参鬼星翼角氐心箕牛虚室奎。”

十二日：　　“井柳张轸亢房尾斗女危壁娄。”

十三日：　　鬼星翼角氐心箕牛虚室奎胃。

十四日：　　“柳张轸亢房尾斗女危壁娄昴。”

十五日：　　“星：翼角氐心箕牛虚室奎胃毕。”

十六日：　　“张轸亢房尾斗女危壁娄昴觜。”

十七日：　　“翼角氐心箕牛虚室奎胃毕参。”

十八日：　　“轸亢房尾斗女危壁娄昴觜井。”

十九日：　　“角氐心箕牛虚室奎胃毕参鬼。”

二十日：　　“亢房尾斗女危壁娄昴觜井柳。”

二十一日：　“氐心箕牛虚室奎胃毕参鬼星。”

二十二日：　“房尾斗女危壁娄昴觜井柳张。”

二十三日：　心箕牛虚室奎胃毕参鬼星翼。

二十四日：　“尾斗女危壁娄昴觜井柳张轸。”

二十五日：　箕牛虚室奎胃毕参鬼星翼角。

二十六日：　“斗女危壁娄昴觜井柳张轸亢。”

二十七日：　“牛虚室奎胃毕参鬼星翼角氐。”

二十八日：　“女危壁娄昴觜井柳张轸亢房。”

二十九日：　“虚室：奎胃毕参鬼星翼角氐心。”

三十日：　　“危壁娄、昴、觜、井、柳、张、轸、亢、房尾。”

仙人问言：“凡天道二十八宿，有阔有狭，四足均分，则
月行或在前后，验天与说，差互不同，宿直之宜，如何
定得？”菩萨曰：“凡月宿有三种合法：一者前合，二者随
合，三者并合。知此三，则宿直可知也。云何为前合？奎、
娄、胃、昴、毕、觜六宿为前合也。云何为并合？参、井、鬼、柳、
星、张、翼、轸、角、亢、氐、房十二宿为并合。云何为随合？心”、
尾、箕、斗、牛、女、虚、危、室、壁十宿为随合。凡宿在月前，月
居宿后，为前合；月在宿个，宿在月后，如犊随母，为随
合；宿月并行，为并合也。〈景风曰凡天象之法西为前东为后如月在宿东宿在月
西则是宿在月前月在宿后他皆仿此也〉

《颂》曰：“六宿未到名前合十二宿月左右合，九宿如犊
随从母奎宿直，应当知耳。”

《序》“宿直所生品第二昴图昴六星，形如剃刀，火神也。
姓其尼裴”，若食乳酪。此宿直日，宜火作煎煮，计算畜
生，合和酥药，作牛羊坊舍，种莳入宅，伐逆除暴，剃头
并吉。若用裁衣，必被火烧。此宿直生人，法合念善，多
男女，勤学问，有容仪，性合悭洒，足词辩。〈景风曰中国天文昴七星
主胡兵西方之宿也然合案经文说星多不与中国相符览者遽生疑惑今请依中国天文一一图其星
于脚下发读之者高明则心无昧矣〉

“《毕图毕》五宿，形如车钵”，阇钵底神也。姓瞿昙，食鹿肉。
此宿直日，宜农桑种莳、修理田宅，通决沟渠修桥道，
作诸安久之事，不宜放债及出财纳谷米，若用裁衣
女多饶事务，此宿直生人法合，多财产足男女，性聪
明好布施，有心路，省口语心意不翻动，行步如牛王，
有容仪。〈景风曰中国天文毕星主边兵西方之宿也〉
《觜图》觜三星，形如鹿头，月神也。姓婆罗堕阁，食鹿肉。
此宿直日，宜作屋舍，及造旌纛床帐家具，入新宅嫁
娶沐浴装束，入坛祭星曜，除灾害，吉。此日裁衣必被
鼠咬。此宿生人法合有名闻景行，美容貌，心肚镇净，
爱服药必得力，心口隐密，举动不轻躁，为人好法，用
爱礼仪。〈景风曰中国天文觜三星主军之士西方之宿也〉
参图参一星，形如额，上点鲁达罗神，姓卢酰底邪那，
食血。此宿直日宜求财及穿地卖乳酪煮酥压油，及
诸刚猛之事，若用裁衣，终慎鼠厄。此宿生人，法合猛
恶梗戾，嗜瞋好合，口舌毒害心硬，临事不怯。〈景风曰中国天
文参十星主将军西方宿〉

《井图》“井”二星，形如屋栿，日神也。姓婆私瑟吒，食酥饼此宿直日，宜惠施贫穷，必获大果，凡有所作，必得成
就。又宜祭天，宜嫁娶纳财，惟不宜合药食，若用裁衣，
必相分离。此宿生人，法合钱财，或有或无。情爱声名，
作人利官，纵有官厄，还得解脱。受性饶病，亦多男女，
高古义有急难，若论景行，稍似纯直。〈景风曰中国天文井八星主天
门南方之宿也〉

鬼图鬼三星，形如缾蘗利诃馺拨底神也。姓谟阇邪
那。食蜜𪎊稻谷华及乳粥。此宿直日宜作百事名誉
长寿。若理王事及诸严饰之相，拜官昇位入坛受镇，
学密法吉。若用裁衣有吉祥胜事。此宿生人法合分
相端正无邪僻足心力合多闻有妻妾丰饶财宝，能
检校处分又亲。〈景风曰中国天文鬼五星主官僚南方之宿也〉
《柳图》《柳》六星，形如蛇神也，姓曼陀罗邪，食蟒蛇肉。此
宿直日，宜作刚猛断决，伐逆除恶，攻城破贼，吞害天
下，若用裁衣，后必遭失。此宿生人，法合软眼饶睡，性
灵梗戾嗜瞋，不伏人欺，又好布施，亦好解脱，耽著情
事，难得心腹。〈景风曰中国天文柳八星主厨膳之任南方之宿也〉
《星图》星六，星形如墙，薄伽神也。姓瞿必略邪那，食六
十日稻。此宿直日，宜种莳杂物，不宜种五谷，宜修宅
舍祭祀先亡，若用裁衣，后必损失。此宿生人法，合爱
诤竞，不能压捺，嗜瞋怒，父母生存不能孝养，死后方
崇飨追念足奴婢畜乘资产有名闻，善知识亦多恶
知识，一生之间好祈祷神庙。〈景风曰中国天文星七星主衣服南方宿〉
“《张》《图》‘《张》’”二星，形如杵，婆数神也。姓瞿那律邪，食乳粥。
此宿直日，宜喜庆事，求女、婚娶、修宅、拜官，作新衣，受
长密法，学道承仙并吉。若用裁衣，必被官夺。此宿生
人法合足妻妾，多男女，出语惬人意，甚得人爱，少资
财，智策亦不多业，合得人财。〈景风曰中国天文张六星南方之宿也〉
《翼图》翼二星，形如趺，利邪摩神也。姓遏咥黎，食栗苏。
此宿直日所作皆吉，宜田宅筑墙穿壍、修农业种莳，
凡诸安久之事并吉，若用裁衣后必更得。此宿生人
法合爱骑乘鞍马，驾驭车牛，布施吃用触处游从，为
人稳口语受，性爱音乐。〈景风曰中国天文翼二十二星主府县事南方之宿也〉
轸图轸五星，形如毗婆，恒利神也。姓跋蹉邪那。食乳
粥。此宿直日，宜急速事，远行外国、修理衣裳、学艺业
婚娶开园圃并吉。此宿生人法合有诸宝物，合游历
州县。禀性嫉妒，为人少病，能立功德，兼爱车乘。〈景风曰中
国天文轸四星主车乘骑南方之宿也〉

《角图》《角》二星形如长幢，瑟室利神也。姓僧伽罗邪那。
此宿直日，宜严饰造衣裳宝物锦绣之事，观兵行军
祭祀天神，赏赐将士并吉。若用裁衣终常逃亡。此宿
生人法，合善经营，饶六畜所作事多合，又手巧所作
惬人情，只合有二男。〈景风曰中国天文角三星主天门东方之宿也〉
《亢图》亢一星，形如火珠，风神也，姓苏鄂，食大麦饭菉
豆酥。此宿直日，宜调象马，又宜教击鼓，婚娶、结交、种
莳并吉。若用裁衣，后必得财。此宿生人，法合统领头
首，办口词，能经营，饶财物，净洁装束，爱吃用，造功德，
足心力，益家风。〈景风曰中国天文亢四星主东方之宿也〉
氐图氐四星，形如角，因伽陀罗祗尼神也。姓逻怛利，
食乌麻杂华。此宿直日，宜种莳五谷果木酒，不宜起
动房舍车马之事，若用裁衣多逢亲识。此宿生人，法
合有分，相好供养天佛，心性解事，受性良善，承君王
优宠，富饶财物，利智足家口。〈景风曰中国天文氐四宿主侵害东方之宿也〉
《房图》房四星，形如帐布，密多罗神也，姓多罗毗邪，食
酒肉。此宿直日，宜交婚姻喜庆吉祥之事，及受戒律、
入坛、受灌顶、修仙道、昇位，并吉。若用裁衣，后必更裁。
此宿生人法，合有威德足，男女饶，钱财合快活，绍本
族，荣家风。〈景风曰中国天文房四星主天道东方之宿也〉
心图心三星，形如阶因陀罗神也。姓僧讫利底耶那，
食粳米蔬乳。此宿直日宜作王者所须事，兼宜严服
昇位登坛拜官试畜，乘案摩理身修功德吉。不宜出
财及放债，若用裁衣必遭死亡盗贼。此宿生人法合
处族众得爱敬承事君王多蒙礼，摧恶奖善运命耳。
〈景风曰中国天文心三星主明堂印政东方之宿也〉
尾图尾二星，形如师子顶毛，你律神也。姓迦底那。食
乳果华草。此宿直日，宜沐浴厌咒，置宅种树合药散
阿伽陀药，并入坛并吉。若用裁衣必遭烂坏。此宿生
人法，合足衣食多库藏，性悭涩志，恶戾诤竞，合得外
财力，性爱华药。〈景风曰中国天文尾九星主后宫士东方宿也〉
《箕图》“箕”四星，形如牛步，水神也。姓婆邪尼，食瞿阿绀
苦味。此宿直日，宜穿地造舍，开渠水，种华药，修园圃，
酝酒酱吉。若用裁衣，后必得病。此宿生人，法合游涉
江山，经营利润，为人耐辛苦，立性好淫逸，妇女饶病
爱酒。〈景风曰中国天文箕四星主妒东方之宿也〉
《斗图》斗四星，形如象步，毗说神也。姓毗邪罗那。食蜜
面稻华。此宿直日宜著新衣及安久之事，置库藏修
理园林、造车乘、营田宅寺宇，作兵器并吉。若用裁衣
多得美味。此宿生人法合爱鞍马历山林，爱祈祷祀，
结交贤良，多技能足钱财。〈景风曰中国天文斗六星主江湖北方之宿也〉
《牛图》牛宿吉祥，“其宿三星形如牛头。风梵摩神也。姓
奢拏邪那，食乳粥香华药。此宿生人法合福德所作不求。”〈景风曰案天竺牛宿为吉祥之宿每日午时直事敬天以午时为吉祥之时也瞿昙氏以历年
者牛宿吉祥女国术是也今泥牛星又与中国亦别按中国天文牛宿六星开渠河北方之宿也〉
《女图》女三星，形如梨格毗薮，幻神也，姓目揭连邪那。
食新生酥及鸟。此宿直日，宜为公事，置城邑，立卿相，
发兵，造战具井学技能，穿耳、理发按摩并吉。不宜初
著新衣，或因之致死，又不宜诤竞，若用裁衣必足病，
此宿生人法合足，心力少病，好布施，守法律，勤道业，
荣祖宗。〈景风曰中国天文女四星主苑府土北方之宿〉
《虚图》虚四星，形如诃棃勒婆娑神也，姓婆私迦邪，食
于大豆，喻沙和上云：“水乳煮如状”，为喻沙相也。此宿
直日，宜建急事学问，及沐浴乞子法，供养婆罗门，置
城邑营兵马，及初著新衣严饰冠带并吉。若用裁衣，
多得粮田。此宿生人法合足谷，多贮积，长命富胜，蒙
君王宠爱，又好飨祷神庙，终多快乐，不合辛苦。〈景风曰中
国天文虚二星主宰相位北方之宿也〉

《危图》危一星，形如华稳，婆鲁拏神也，姓丹茶邪，食羝
羊肉，此宿直日，宜合药避病、穿池、种麻、商人出行、纳
财、造船、酝酒并吉，若用裁衣必遭毒厄。此宿生人法
合嗜酒耽淫，耐辛苦，心胆硬，与人结交必不久长，无
终始，又能处分事务，解药，性多瞋。〈景风曰中国天文危二星北方之宿
也〉

“《室图》《室》”二星，形如车辕，阿䤈多陀难神也。姓阇邪，食
一切肉。此宿直日，宜为刚猛事，勘逐罪人，捕奸捉非，
若为吉事不宜，若用裁衣必遭水厄。此宿生人法合
决猛恶姓，嗜瞋爱劫夺，能夜行不怕处，性轻躁，毒害
无慈悲。〈景风曰中国天文室二星主宗庙北方之宿也〉
“壁”《图》壁二星，形如立竿，尼陀罗神也。姓瞿摩多罗，食
大麦饭酥乳。此宿直日，宜造城邑婚娶，永久长寿，增
益吉庆。不宜南行，若用裁衣，多得财物。此宿生人法，
合承君王恩宠。为性慎密，悭涩有男女，爱供养天佛，
亦好布施，不多爱习典教。〈景风曰中国天文壁二星主图书秘法北方之宿也〉
“奎图《奎》”三十二星，形如小艇，逋涉神也。姓曼茶鼻邪。
食肉及饮。此宿直日，宜造仓库及牛马坊校，算畜牧
酝酒镕糟冠带，出行并吉。若用裁衣，必得宝器。此宿
生人法，合有祖父产业，及有经营，得钱财总合用尽，
后更得之，事无终始为。性好布施，亦细涩业合游荡
足法，用慕善人，作贵胜律仪之事，无终始赏。男女爱
“教学典教。”〈景风曰中国天文奎十六星主武西方之宿也〉
“娄图娄”三星，形如马头，乾闼婆神也。姓说邪尼，食乌
麻杂菜。此宿直日，宜为急速之事，合和服药，内牛马
吉。若用裁衣，必增益衣服。此宿生人法合多技能，少
疾病，好解医方，性勤公务，禀志慎密。〈景风曰中国天文娄二星主核
苑西方之宿也〉

《胃图》“胃三星，形如三角，阇摩神也。”姓婆粟及婆，食乌
麻稻米蜜肉。此宿直日，宜为公事及王侯，修善事，并
吉。用刚猛，伐逆取叛，除凶去奸，非并吉。若用裁衣，必
损减资福，此宿生人法合，胆硬恶性灵，耽酒嗜肉，爱
驱策，劫夺彊暴，禀志轻躁足怨敌，饶男女，多仆从。〈景风
曰中国天文胃三星形如角主兵军西方之宿也〉
凡《毕翼》斗壁为安重宿，此等直日，宜造宫殿伽蓝馆
宇寺舍，种莳修园林，贮纳仓库，收积谷米，结交朋友
婚姻，策命时相，造家具，设学供养，入道场及安稳，并
就师长入坛受灌顶法，造久长之事并吉。唯不宜远
行索债保举进路造酒剃头剪甲博戏，若此宿生人，
法合安，重威肃正福德，有大名闻。

凡觜《奎》为和善宿，此宿直日，宜入道门学艺，习真言，
结斋戒，立道场，灌顶、造功德、设音乐，及吉祥事，喜庆
求婚举放，对君王参将相，冠带公行，服药合和并吉。
若此宿生人，法合柔软，温良聪明，而爱典教。

凡参柳心尾为寿害宿。此等宿直日。宜围城破营。设
兵掠贼。灾阵破敌。劫盗摴蒲射猎并吉。若此宿直日
生人。法合惨毒刚猛恶性。

凡“鬼轸娄为急速宿。”此等宿直日。宜放债贷钱买卖
交关进路出行。调六畜习乘鹰鹞。设斋行道入学受
业服药入道场受灌顶市买并吉。此宿生人法合刚
猛而捷疾有筋力。

凡星张箕室为猛恶宿，此等宿直日，宜守路设险劫
掠相攻，摴蒲博戏造兵谋断决囚徒放药行酪射猎
祭天祀神承兵威并吉。此宿生人法合凶害猛杀，宜
舍身出家作沙门。

凡井亢女虚危五星为轻躁宿，又为行宿。此等宿直
日，宜学乘象马，骑射驰走，浮江汎舟，奉使绝域，和国
入蕃。又劝行礼乐，拣阅兵马种莳造酒合和药并吉。
此宿生人，法合浇薄，不然则质直平稳。

凡“昴氐为刚柔宿”，此等宿直日，宜锻炼炉冶，修五行
家具，及造瓦买卖之事。又宜设药送葬，钻炼酥乳，计
筭畜生入宅，王者作盟会并吉。此宿生人法合，为宽
柔而猛君子之人也。〈景风曰今经文言语多有中国之俗如摴蒲崴和国入蕃之类
并是翻译西国东语庶览之者悉之不以文害意者也。〉